Nr. 28/82507/2015/09.11.2017

**CAIET DE SARCINI**

***pentru selecția a patru experți în vederea participării la sesiunile plenare și/sau atelierele de lucru care se vor organiza în cadrul proiectului „Seminar european - Cooperarea dintre Statele Membre ale Uniunii Europene în vederea soluționării cauzelor civile referitoare la deplasarea sau reținerea ilicită a unui copil”***

**1. Prezentare proiect**

Ministerul Justiției (MJ) din România derulează, în calitate de coordonator, proiectul „*Seminar european* - *Cooperarea dintre Statele Membre ale Uniunii Europene în vederea soluționării cauzelor civile referitoare la deplasarea sau reținerea ilicită a unui copil”* (***JUST/2015/JTRA/AG/EJTR/8681***), finanțat din fonduri nerambursabile prin Programul „Justiţie” 2015 al Comisiei Europene.

Proiectul este implementat de Ministerul Justiției, în calitate de stat coordonator, având patru parteneri, respectiv: Fundația Germană pentru Cooperare Juridică Internațională (IRZ) din Germania), Academia Judiciară din Croația, Ministerele Justiției din Republica Letonia și Ungaria și trei parteneri asociați, respectiv: Institutul Național al Magistraturii din România, Curtea de Apel Constanța și Oficiul Federal al Justiției din Germania.

Proiectul are ca obiectiv îmbunătățirea cunoștințelor practicienilor în drept din Statele Membre UE având competențe în dreptul familiei cu privire la aplicarea *Regulamentului nr. 2201/2003 privind competența, recunoașterea și executarea hotărârilor judecătorești în materie matrimonială şi în materia răspunderii părintești*, în special a dispozițiilor privind deplasarea sau reținerea ilicită a unui copil și în același timp creșterea încrederii reciproce între profesioniștii anterior menționați.

Astfel, prin proiect se va organiza la **București,** în perioada **13-14 martie 2018,** o acțiune majoră de cooperare judiciară în materie civilă, la care sunt invitați să participe peste 150 de judecători, avocați, executori judecătorești, mediatori etc. din toate Statele Membre UE.

Agenda evenimentului, agreată cu partenerii interni și internaționali, include atât sesiuni plenare, cât şi șase ateliere de lucru, la care participanții vor fi repartizați în funcție de opțiunile proprii.

În vederea desfășurării corespunzătoare a sesiunilor plenare și a atelierelor de lucru şi pentru sintetizarea aspectelor teoretice şi practice ce vor fi discutate în cadrul acestora, este necesară selectarea de către Ministerul Justiției, în calitate de instituție coordonatoare, a 4 experți, urmând ca restul de experți să fie nominalizați de către instituțiile partenere.

**2. Selecție experți**

Ministerul Justiției anunță procedura de selecție a **patru experți care vor susține prelegeri în cadrul sesiunilor plenare și/sau vor conduce ateliere de lucru pe parcursul celor două zile de seminar.**

Experții selectați în cadrul acestei proceduri vor colabora pe parcursul derulării activităților proiectului cu ceilalți 8 experți desemnați/selectați de instituțiile partenere din proiect, cu raportorii care vor fi selectați în proiect, precum şi cu Ministerul Justiției.

**Experții vor îndeplini următoarele sarcini:**

1. **Participarea la două întâlniri comune de lucru care se vor organiza în cadrul proiectului, anterior și după finalizarea Seminarului**

Cu ocazia primei întâlniri, cei patru experți selectați de Ministerul Justiției vor colabora cu ceilalți experți desemnați/selectați de ceilalți parteneri din proiect și cu raportorii selectați în proiect în vederea stabilirii tematicii/subiectului prezentărilor care vor fi abordate de fiecare expert, aspectelor esențiale care vor trebui abordate și dezvoltate în cadrul atelierelor de lucru, precum și a agendei evenimentului. De asemenea, experții vor decide structura și tipul de informație pe care o vor avea prezentările scrise care vor fi incluse în Manualul destinat practicienilor în dreptul familiei.

Totodată, va fi agreată tematica exactă pe care fiecare expert o va acoperi în cadrul evenimentului, precum și tipul acesteia (susținerea unei prezentări în cadrul sesiunilor plenare și/sau la un atelier de lucru).

După finalizarea evenimentului, la cea de a doua întâlnire comună de lucru, experții se vor întâlni cu raportorii desemnați în proiect în vederea definitivării materialelor scrise pe baza discuțiilor și a concluziilor desprinse în cadrul atelierelor de lucru organizate în cele două zile de seminar, care vor fi incluse în Manualul destinat practicienilor din Statele Membre.

Menționăm că cele două întâlniri comune de lucru vor avea loc în București, locația urmând a fi comunicată ulterior selecției, în timp util.

1. **Elaborarea materialelor ce vor face obiectul prezentărilor susținute de experți în cadrul sesiunilor plenare sau a atelierelor de lucru menționate mai sus**

În cadrul sesiunilor plenare, experții vor aborda subiecte precum: răpirea internațională de minori din perspectiva jurisprudenței CEDO și CJUE; violența domestică, rolul serviciilor sociale, dispunerea măsurilor de protecție în favoarea minorilor; interacțiunea dintre dreptul civil și cel penal în cazurile de răpiri internaționale de minori; revizuirea Regulamentului (CE) nr. 2201/2003 – stadiu, propuneri modificări; cooperarea directă între judecătorii membri în Rețeaua Globală de la Haga etc.

Totodată, la atelierele de lucru vor fi abordate teme distincte – menționăm cu titlu de exemplu câteva teme care vor face subiectul discuțiilor: interesul superior al copilului - importanța audierii minorilor în procedurile care îi privesc; aspecte practice privind medierea în cauzele privind exercitarea autorității părintești și a răpirii internaționale de minori (inclusiv, Procesul de la Malta), recunoașterea și executarea tranzacțiilor încheiate în cursul procedurii de înapoiere; raportul dintre cauzele civile privind autoritatea părintească și cele privind răpirea internațională de copii, chestiuni privind competența internațională, cooperarea între instanțe etc.; schimbarea licită a țării reședinței minorului și menținerea contactului cu celălalt părinte, exercitarea dreptului de vizită; punerea în executare a hotărârilor privind înapoierea copiilor (perspectiva națională, elemente de cooperare transfrontalieră etc.); reședința obișnuită – din perspectiva jurisprudenței naționale și internaționale în cauzele privind autoritatea părintească și răpirea internațională de copii.

Fiecare expert va trebui să elaboreze *o prezentare scrisă, în limba engleză*, pe baza unei structuri ce va fi agreată în cadrul primei sesiuni comune de lucru, și să o transmită Ministerului Justiţiei (inclusiv prezentări PowerPoint, dacă e cazul) *cu 30 zile calendaristice înainte de data de desfășurare a seminarului*. Materialele vor fi incluse în mapele participanților la seminar și/sau pe suport electronic.

Candidații interesați de această poziție în cadrul proiectului vor opta pentru susținerea unei prezentări în cadrul sesiunilor plenare și/sau la un atelier de lucru, urmând ca în cadrul primei întâlniri comune de lucru Ministerul Justiției să stabilească tema ce va fi abordată de expert, în funcție de profilul, experiența practică dovedită, opțiunea candidatului, precum și rezultatul discuțiilor cu ceilalți experți desemnați de partenerii de proiect.

1. **Susținerea unor prezentări în cadrul sesiunilor plenare sau a atelierelor de lucru ce se vor organiza pe parcursul celor două zile de Seminar European**

Expertul are posibilitatea de a-și depune candidatura pentru susținerea unei prezentări în cadrul sesiunilor plenare sau a unui atelier de lucru.

O prezentare în cadrul unei sesiuni plenare va avea o durată de circa 45 de minute.

Expertul va respecta ora și durata intervenției pentru susținerea prezentării, conform agendei evenimentului.

În cazul în care expertul va participa la un atelier de lucru, facem următoarele precizări: durata unui atelier de lucru este de aproximativ două ore, timp în care expertul va susține o scurtă prezentare teoretică, accentul punându-se pe aspecte de practică. Astfel, experții vor trebui să pregătească unul sau mai multe cazuri practice/spețe, întrebări pe care să le adrese participanților menite să suscite o discuție aplicată pe tema abordată, precum și să modereze discuțiile și să prezinte soluții pentru probleme practice identificate de participanți etc. Se vor organiza simultan, în fiecare din cele două zile ale seminarului, câte șase ateliere de lucru pe zi, cu tematici diferite, pentru șase grupuri diferite de participanți. Cele 6 ateliere de lucru vor fi organizate de 2 ori, câte o sesiune pe zi, în fiecare din cele 2 zile ale seminarului. Temele celor șase ateliere de lucru din cele două zile vor fi identice. În cadrul atelierelor de lucru, experții vor fi ajutați de raportori, specialiști de dreptul familiei, selectați în cadrul proiectului în acest scop. La sfârșitul atelierelor de lucru, raportorul va redacta un raport, pe care îl va trimite expertului care a susținut prezentarea în cadrul atelierului de lucru, în maxim 5 zile de la finalizarea evenimentului. Expertul poate solicita raportorului să facă modificările pe care le crede de cuviință, anterior predării raportului de către raportor către MJ.

Seminarul se va desfășura pe o durată de două zile, iar durata estimată a unei zile de seminar este de aproximativ 8 ore.

Menționăm că seminarul va avea loc în București, în perioada 13-14 **martie 2018**, locația urmând a fi comunicată în timp util.

**IV. Elaborarea unui Manual adaptat nevoilor practicienilor, care să conțină materialele prezentate la seminar, astfel sintetizate și adaptate pentru utilizarea în activitatea curentă a practicienilor**

Materialele care vor fi întocmite de experți pentru sesiunile plenare și atelierele de lucru vor urma aceeași structură și tip de informație conform celor agreate în cadrul primei întâlniri comune de lucru și alături de rapoartele raportorilor care vor fi întocmite în cadrul proiectului vor fi parte integrantă din Manualul care va fi elaborat ulterior seminarului. Rapoartele raportorilor vor fi verificate, modificate şi/sau completate de expertul/experții care vor susține prezentările în cadrul atelierelor de lucru. Toate aceste materiale vor fi adaptate astfel încât să poată fi utilizate de practicienii ca un manual de formare profesională în domeniul Regulamentului (CE) nr. 2201/2003.

Astfel, manualul va cuprinde o parte generală cu prezentările de la sesiunile plenare, și o secțiune dedicată prezentărilor și cazurilor practice dezbătute în cadrul atelierelor de lucru. Totodată, manualul va include și legislația relevantă în domeniu.

Manualul va fi diseminat pe hârtie, dar și în format electronic practicienilor din Statele Membre UE.

**3. Data derulării evenimentului:** 13-14 martie 2018

**4. Profilul expertului**

***Cerințe minime de calificare pentru cei 4 experți:***

* Diplomă universitară (licență sau echivalent) în drept;
* Experiență practică de minimum 7 ani **ca judecător/procuror/avocat** în domeniul dreptului familiei (în special a drepturilor copilului) şi în aplicarea prevederilor Regulamentului (CE) nr. 2201/2003 privind competența, recunoașterea și executarea hotărârilor judecătorești în materie matrimonială și în materia răspunderii părintești și Convenția de la Haga din 1980 asupra aspectelor civile ale răpirii internaționale de copii **sau de cadru universitar,** având experiență în materia menționată mai sus;
* Experiență de cel puțin 5 ani ca **formator;**
* Buni cunoscători ai limbii engleze.

Aceste criterii de selecție au fost stabilite avându-se în vedere următoarele **considerente**:

* + Candidatul trebuie să aibă un nivel educațional care să-i permită înțelegerea deplină a tematicii complexe care va face obiectul seminarului care va fi organizat.
  + În ceea ce privește experiența profesională de judecător/procuror/avocat sau cadru universitar în domeniul dreptului familie (cu accent asupra drepturilor copilului) şi cu aplicarea principalelor instrumente europene şi internaționale în domeniu, este necesară având în vedere faptul că nivelul de complexitate şi scopul proiectului - îmbunătățirea punerii în aplicare a instrumentelor legislative adoptate de UE, prin schimb de bune practici între practicieni din statele membre UE în domeniul deplasării sau reținerii ilicite a copilului, răpirea internațională de copii etc., impun un nivel înalt de experiență, care nu poate fi dobândit decât într-o perioadă considerabilă de activitate în acest domeniu.
  + Deținerea unei experiențe dovedite de formator se impune ca o cerință esențială, luând în considerare faptul că activitățile care urmează a fi derulate privesc susținerea de alocuțiuni la sesiunile plenare sau la atelierele de lucru, grupul țintă fiind judecători, avocați, executori judecătorești, mediatori etc. români şi străini. Astfel, abilitățile de formator sunt extrem de utile pentru atingerea rezultatelor așteptate ca urmare a derulării activităților din cadrul proiectului.
  + Nu în ultimul rând, candidații vor trebui să fie buni cunoscători ai limbii engleze, având în vedere că aceștia vor trebui să interacționeze cu ceilalți experți străini care vor susține prezentările în cadrul seminarului, vor elabora în limba engleză materialele ce vor face obiectul prezentărilor susținute în cadrul sesiunilor plenare sau a atelierelor de lucru etc.

Menționăm că vor fi avute în vedere numai candidaturile care îndeplinesc cerințele minime de ordin tehnic și a căror ofertă financiară este circumscrisă limitelor bugetare prezentate în caietul de sarcini. Neîndeplinirea condițiilor minime atrage descalificarea ofertelor primite în termenul de depunere.

**Dosarul de candidatură** va cuprinde în mod obligatoriu următoarele **documente**:

* + Scrisoare de intenție, care va include oferta financiară privind onorariul solicitat/zi și a zilelor de lucru necesare;
  + Copie a diplomei universitare;
  + Copie a cărții de identitate;
  + Curriculum vitae (format Europass, semnat – în format .pdf), care să cuprindă referințe și datele de contact ale persoanelor care pot oferi informații cu privire la activitatea derulată, din care să rezulte îndeplinirea cerințelor minime;
  + Alte documente justificative, după caz: certificate, adeverințe, referințe/ scrisori de recomandare, orice alte documente care pot susține afirmațiile ofertantului în sensul îndeplinirii criteriilor de selecție, inclusiv în ceea ce privește buna cunoaștere a limbii engleze – terminologie juridică.

Comisia de evaluare îşi rezervă dreptul de a solicita, pe parcursul evaluării candidaților, documentele care atestă îndeplinirea cerințelor referitoare la experiența profesională (adeverință de la locul de muncă/copie de pe carnetul de muncă/ carte de muncă, adeverință care să ateste experiența pedagogică etc.).

**5. Condiții de livrare:**

Experții îşi vor asuma pe deplin responsabilitatea pentru asigurarea serviciului solicitat în termenul de livrare şi la standardele profesionale solicitate, în caz contrar MJ rezervându-și dreptul de a rezilia convenția pe care o va încheia cu aceștia sau de a aplica penalități echivalente cu prejudiciul produs prin neîndeplinirea obligațiilor asumate, în conformitate cu prevederile convenției încheiate cu experții selectați.

**6. Oferta financiară şi aspectele financiare:**

Fiecare expert este îndreptățit să primească în funcție de prestația efectivă ce va fi reflectată în fişele de pontaj (timesheets), maxim 1.925 euro (**maxim 275 euro/zi** X max. 7 **zile**) pentru participarea la cele două întâlniri pregătitoare de lucru, pentru participarea la sesiunile plenare sau la atelierele de lucru din cele 2 zile de seminar, pentru elaborarea de prezentări pentru sesiunile plenare sau atelierele de lucru organizate în cadrul seminarului și pentru contribuția la elaborarea Manualului final ce va fi destinat practicienilor din Statele Membre UE.

În ceea ce privește cheltuielile ocazionate de cazare, mese şi transport, acestea vor fi suportate din bugetul proiectului. Precizăm că vor putea fi acoperite cheltuielile pentru cazare pentru experții care au domiciliul la mai mult de 100 km de locul unde se vor desfășura activitățile proiectului.

În scrisoarea de intenție ce va fi trimisă Ministerului Justiției, experții vor preciza oferta lor financiară în privința onorariului pe zi pentru 7 zile lucrătoare (2 zile la întâlnirile comune de lucru, 2 zile la seminar/atelierele de lucru și 3 zile pentru finalizarea contribuției la Manualul ce va fi destinat practicienilor din Statele Membre).

**7. Aspecte procedurale:**

**Selecția - documente care trebuie trimise de candidaţi:**

Selecția expertului se va realiza de către o comisie de evaluare, în conformitate cu cerințele menționate în invitația de participare și în acest caiet de sarcini. Criteriile de selecție constau în cerințe minime obligatorii privind calificările expertului, abilitățile și experiența profesională specifică, necesare pentru îndeplinirea activității. Departajarea expertului se va face pe baza unui sistem de puncte, ținând cont de documentele doveditoare depuse de către candidat.

Comisia de evaluare își rezervă dreptul de a solicita, pe parcursul evaluării candidaților, și alte documente care atestă îndeplinirea cerințelor.

**Criteriu de atribuire**: Selecția expertului se va realiza în ordinea descrescătoare a mediei aritmetice a punctajelor totale acordate de membrii comisiei de evaluare pentru fiecare candidat.

**Departajarea experților** se va face pe baza unui sistem de puncte care vor fi acordate conform descrierii prezentate mai jos și ținând cont de documentele doveditoare depuse de aceștia. Pentru candidații care îndeplinesc cerințele minime de calificare, departajarea se va face pe baza următorului punctaj:

**Aspecte generale:**

* Punctajul primit de fiecare candidat va fi divizat pe de o parte, în funcție de criteriile minime de ordin tehnic şi, pe de altă parte, în funcție de criteriile de ordin financiar, fiecare având o pondere de 70%, respectiv 30%;
* Punctajul total al candidatului va fi format din suma punctajului aferent îndeplinirii criteriilor tehnice (cerințele minime) şi a punctajului obținut în funcție de îndeplinirea criteriilor de ordin financiar (pe baza ofertei financiare transmise de candidat).

**Punctajul tehnic** va fi evaluat după cum urmează:

1. Pentru factorul de evaluare tehnic privind „*Experiență practică de minimum 7 ani* ***ca judecător/procuror/avocat/cadru universitar*** *în domeniul drepturilor copilului şi în aplicarea prevederilor Regulamentului (CE) nr. 2201/2003 …”,* se vor acorda **maxim 60 puncte;**

2. Pentru factorul de evaluare tehnic privind *„Experiență de cel puțin 5 ani ca* ***formator****”*, se vor acorda **maxim 40 puncte**;

Calcularea punctajului tehnic pentru cei doi facturi de evaluare tehnică se va face utilizând următoarea formulă:

𝑝 = 𝑐 – 𝑐𝑚𝑖𝑛 × 𝑝𝑚𝑎𝑥

𝑐𝑚𝑎𝑥 − 𝑐𝑚𝑖𝑛

unde:

*p* este punctajul acordat unui candidat;

*c* este valoarea factorului de evaluare în cazul candidatului (anii de experiență);

*cmin* este valoarea minimă a factorului de evaluare potrivit procedurii de selecție (minim 7 ani experiență profesională în domeniul proiectului sau minim 5 ani ca formator în domeniul proiectului);

*cmax* este valoarea maximă a factorului de evaluare până la care crește punctajul (maxim 15 ani experiență profesională/maxim 10 ani ca formator);

*pmax* este punctajul maxim ce se acordă pentru factorul de evaluare respectiv (60 puncte, respectiv 40 puncte).

*Notă: Se punctează numărul maxim de ani de experiență profesională (15 ani) sau numărul maxim de 10 ani de experiență ca formator). Nu se vor puncta valorile care depășesc limitele maxime stabilite.*

**Punctajul financiar** va fi acordat în funcție de oferta financiară, acesta având o pondere de 30% în evaluarea candidaturilor (maxim 100 de puncte).

Oferta financiară va cuprinde onorariul solicitat/zi de activitate, precum şi numărul maxim de zile de onorariu. Onorariul poate fi în cuantum de maxim 275 euro/zi pentru un maxim de 7 de zile lucrătoare.

Calcularea punctajului financiar se va face utilizând următoarea formulă:

𝑝 = 𝑐𝑚𝑎𝑥 – 𝑐 × 𝑝𝑚𝑎𝑥

𝑐𝑚𝑎𝑥

unde:

*p* este punctajul acordat unui candidat;

*c* este prețul solicitat de candidat;

*cmax* este valoarea maximă a prețului potrivit anunțului;

*pmax* este punctajul maxim ce se acordă pentru criteriul respectiv.

**Aspecte generale:**

* Punctajul primit de fiecare candidat va fi divizat pe de o parte, în funcție de criteriile minime de ordin tehnic şi, pe de altă parte, în funcție de criteriile de ordin financiar, fiecare având o pondere de 70%, respectiv 30%;
* Punctajul total al candidatului va fi format din suma punctajului aferent îndeplinirii criteriilor tehnice şi a punctajului obţinut în funcție de îndeplinirea criteriilor de ordin financiar (pe baza ofertei financiare transmise de candidat).

**8. Plata:**

Plata onorariilor se va face ţinându-se cont de prestarea efectivă a serviciilor contractate de către experți şi după completarea următoarelor documente: (i) factura, (ii) fişa de pontaj şi (iii) chitanța. Formularele acestor documente vor fi puse la dispoziția experților de către coordonatorul de proiect (Ministerul Justiției din România).

**Certificat de rezidență fiscală:**

În conformitate cu Codul fiscal, sumele corespunzătoare impozitelor şi contribuțiilor sociale pe venit, care sunt aplicate taxelor plătite experților români contractați pentru a desfășura activități în cadrul proiectului, vor fi reținute în mod direct de către angajator, respectiv Ministerul Justiției.

**9. Condiții speciale:**

**Drept de proprietate intelectuală:**

Dreptul de proprietate cu privire la rezultatele activității, inclusiv dreptul de proprietate intelectuală, va fi deținut de Ministerul Justiției din România şi de succesorii săi legali. Astfel, Ministerul Justiției din România şi succesorii săi legali vor avea dreptul exclusiv de a publica, multiplica, distribui şi de a traduce materialele elaborate, în condițiile stabilite de contractul care va fi încheiat între cele două părți.

**Prevederi aplicabile în caz de neexecutare a activității:**

În caz de neexecutare a activității, experților nu le vor fi plătite onorariile.

Experții nu vor fi ținuți să aducă la îndeplinire obligațiile prevăzute în prezentul anunț de selecție la punctul 2, în cazul în care imposibilitatea de executare a prestațiilor se datorează unor cauze de forță majoră. Experții vor depune toate diligențele pentru a reduce la minim orice daune provocate de forța majoră.

Forța majoră înseamnă orice situație excepțională neprevăzută sau eveniment independent de voința expertului, care îl/o împiedică să își execute obligațiile din prezentul anunț de selecție, nu a fost atribuită erorii sau neglijenței și se dovedește a fi insurmontabilă în ciuda tuturor diligențelor depuse. Defectele echipamentelor sau materialelor sau întârzierile în punerea lor la dispoziție (cu excepția cazurilor de forță majoră), conflictele de muncă, grevele sau dificultățile financiare nu pot fi invocate ca forță majoră de către partea în culpă.

Dacă apare o astfel de situație, experții vor trebui să informeze Ministerul Justiției, în scris, fără întârziere, menționând natura, durata estimativă şi efectele previzibile ale cazului de neexecutare a activității.

**10. Dispoziții finale şi date de contact:**

Prezenții termeni de referință vor face parte din acordul ce va fi încheiat între Ministerul Justiției din România şi experții selectați.

Pentru informații suplimentare cu privire la prezentul caiet, desemnăm persoane de contact pe:

- d-na Magdalena IONESCU, personal de specialitate juridică asimilat judecătorilor şi procurorilor, din cadrul Direcţiei Programe Europene (telefon 037.204.1162, fax 037.204.1161, e-mail [magdalena.ionescu@just.ro](mailto:magdalena.ionescu@just.ro)).

- d-na Ana Maria CIUCIU, consilier pentru afaceri europene, din cadrul Direcţiei Programe Europene (telefon 037.204.1164, fax 037.204.1161, e-mail: [amciuciu@just.ro](mailto:cristina.pantea@just.ro))